ฟื้นฟูจิตใจบุคลากรการแพทย์
เมื่อวันที่ 5 มิ.ย. ที่เสถียรธรรมสถาน มีการแถลงข่าวการจัดฟื้นฟูสภาพจิตใจบุคลากรทางการแพทย์ผู้ปฏิบัติงานในสถานการณ์โควิด-19 โดย พญ.มธุรดา สุวรรณโพธิ์ ผอ.สถาบันราชานุกูล กรมสุขภาพจิต กล่าวว่า จากการสำรวจของกรมสุขภาพจิตในช่วงโรคโควิด-19 ระบาดหนักในประเทศไทยช่วงเดือน มี.ค.-เม.ย. พบว่าบุคลากรทางการแพทย์มีความเครียดมาก จึงได้มีการหารือกับทางเสถียรธรรมสถาน เพื่อจัดโครงการอบรมฟื้นฟูสภาพจิตใจให้กับกลุ่มบุคลากรทางการแพทย์ ที่เกิดความเครียดสะสมจากการทำงานในช่วงการระบาดของโรคโควิด-19ด้านแม่ชีศันสนีย์ เสถียรสุต ผู้ก่อตั้งเสถียรธรรมสถาน กล่าวว่า ประเทศไทยนับเป็นประเทศแรกๆของโลกที่ให้ความสำคัญในเรื่องการดูแลด้านจิตใจ ด้วยการจัดโปรแกรมอบรมให้กับบุคลากรทางการแพทย์ที่มีความเครียดสะสมจากการทำงานในช่วงการระบาดของโรคโควิด-19 โดยจะจัดอบรมที่เสถียรธรรมสถาน เป็นเวลา 3 วัน 2 คืน ซึ่งขณะนี้มีบุคลากรทางการแพทย์มาเข้าร่วมอบรมแล้ว 50 คน พร้อมทั้งจะมีการต่อยอดจัดอบรมให้กับประชาชนทั่วไปที่เกิดความเครียดจากการระบาดของโรคโควิด-19 ด้วย นอกจากนี้ เสถียรธรรมสถานยังร่วมกับกรมสุขภาพจิต เปิดให้คำปรึกษาเพื่อคลายทุกข์ผ่านทางแอปพลิเคชันไลน์ ไอดี @d-chat สำหรับผู้ที่ต้องถูกกักตัว 14 วัน ตามมาตรการของรัฐบาล โดยจะมีทีมสหวิชาชีพจากกรมสุขภาพจิต และเสถียรธรรมสถานคอยให้คำปรึกษาฟรี.
จากการสำรวจของกรมสุขภาพจิตในช่วงโรคโควิด-19 ระบาดหนักในประเทศไทยช่วงเดือน มี.ค.-เม.ย. พบว่าบุคลากรทางการแพทย์มีความเครียดมาก
บุคลากรทางการแพทย์,ฟื้นฟูสภาพจิตใจ,เสถียรธรรมสถาน,กรมสุขภาพจิต,โควิด-19,ไวรัสโคโรนา,ข่าววันนี้,การศึกษา